钦定古今图书集成/明伦汇编/官常典/第494卷 > 郝玭
## 钦定古今图书集成/明伦汇编/官常典/第494卷 > 郝玭

按《唐书》本传，玭不记其乡里，贞元中为临泾镇将，尝
从数百骑出野，还，说节度使马璘曰：“临泾扼洛口，其
川饶衍，利畜牧。其西走戎道，旷数百里，皆流沙，无水
草。愿城之为休养便地。”玭出，或谓璘曰：“玭言信然。虽
然，公所以蒙恩大幸，以边防未固也。上心日夜念此，
故厚于公。今若用玭言，则边已安，尚何事为？”璘遂不
听。及段佑代节度，玭又说曰：“天宝时，天下以兵为防，
独西戎耳，而塞至京师且万里。自禄山反，西陲尽亡，
寰内为边郡。每卤入寇，驱井闾父子与马牛，焚积聚，
残室庐，边人耗尽。今若筑临泾以折卤，势便甚。”佑唯
许请于朝，卒诏城临泾为行原州，以玭为刺史戍之。
自是卤不敢过临泾。玭在边积三年，每讨贼，不持糗
粮，取之于敌。获卤必刳剔而归其尸。卤大畏，道其名
以《怖啼儿》。迁检校左散骑常侍、泾原行营节度使，封
保定郡王。赞普常等玭身铸金象，令于国曰：“得生玭
者，以金玭偿之。”朝廷畏失名将，徙为庆州刺史，卒。佑
本郭子仪牙将，征伐有功，贞元末为泾原节度使，卤
畏惮之。终右神策大“将军。”